אין תמונה חופשיתאין תמונה חופשית
**ניר גלעד** (נולד ב-6 באפריל 1957) הוא מנהל ישראלי, כיהן כיושב ראש דירקטוריון כימיקלים לישראל (כיל), כנשיא ומנכ"ל החברה לישראל. שימש בתפקידים רבים במשרד האוצר, מרפרנט באגף התקציבים ועד החשב הכללי.

ביוגרפיה
--------

גלעד נולד וגדל בקיבוץ יזרעאל. את שירותו הצבאי מילא בסיירת שקד כלוחם וקצין מודיעין. במילואים שירת כקצין מודיעין במערך הלוחם והשתחרר מצה"ל בדרגת סגן-אלוף.

לאחר שחרור מהשירות הצבאי ניהל חברה חקלאית שעסקה בגידול תפוחי אדמה ואבטיחים. בשנת 1986 עבר למשרד האוצר ושירת במגוון תפקידים באגף התקציבים מרפרנט עד למשנה לראש אגף התקציבים. במסגרת תפקידיו באגף התקציבים היה אחראי על משרד הביטחון, משרד החוץ, המנהל האזרחי והמשרד לביטחון פנים. במהלך כהונתו הוביל תוכניות הבראה למספר חברות ביטחוניות, ואת התהליכים להפיכת יחידות הסמך תע"ש ורפא"ל לחברות ממשלתיות. כן שימש נציג משרד האוצר בוועדות אזרחיות וכלכליות במהלך שיחות השלום עם ירדן והרשות הפלסטינית בשנות ה-90. בשנים 1999 עד 2003 כיהן כחשב הכללי. בתקופתו כחשב הכללי, ביצעה המדינה שתי עסקות עם החברה לישראל: רכישת 26% ממניות בז"ן תמורת 568 מיליון שקל (למרות שהמדינה הייתה בפועל הבעלים של החברה), ומכירת יתרת אחזקות המדינה ב"צים" לחברה לישראל. העסקות האלה ספגו ביקורת רבה, והביקורת התעצמה לאחר שגלעד הצטרף לחברה לישראל ב-2006.

בשנים 2004 עד 2006 כיהן כמשנה למנכ"ל מגדל אחזקות ביטוח ופיננסים, מנכ"ל מגדל ניהול השקעות 2001 ויו"ר מגדל שוקי הון. לאחר מכן מונה למשנה למנכ"ל החברה לישראל, וביוני 2007 מונה למנכ"ל החברה, וכיהן בתפקיד זה עד ל-7 בינואר 2015.

בשנת 2006 הצטרף לדירקטוריון של חברת כימיקלים לישראל (כיל), ובשנת 2008 מונה ליו"ר הדירקטוריון. משמש גם דירקטור בבז"ן. במרץ 2016 פורסם שבכוונתו לפרוש מתפקיד יו"ר דירקטוריון כיל תוך כחצי שנה.

כיהן גם כיו"ר דירקטוריון צים, איי.סי פאואר ואיי.סי. גרין אנרג'י שבשליטת החברה לישראל. כמו כן שימש דירקטור בחברת "קורוס" שבשליטת הקבוצה.

בפברואר 2019 מונה ליו"ר חברת הביטוח "מגדל".

לגלעד תואר ראשון בכלכלה ומינהל חקלאי עם התמחות במתמטיקה וסטטיסטיקה מטעם הפקולטה לחקלאות של האוניברסיטה העברית בירושלים; תואר שני במינהל עסקים עם התמחות במימון מאוניברסיטת בר-אילן.

תפקידים ציבוריים
----------------

גלעד הוא גם יו"ר אגודת הידידים של בית החולים סורוקה בבאר שבע, דירקטור במרכז הבינתחומי הרצליה, חבר הוועד המנהל בתוכנית עתידים ושותף בתוכניות קידום הנגב והגליל "דרומה" ו"צפונה".

קישורים חיצוניים
----------------

* ניר גלעד, באתר כנס הרצליה 2003
* שאול אמסטרדמסקי וגלית חמי, ניר גלעד: "אסור למחזר חובות? זו אמירה מטומטמת", באתר כלכליסט, 17 באפריל 2013
* אפרת פרץ, אביב לוי, ‏ניר גלעד על ההשקעות הכושלות: "מי שלא עושה לא טועה, חייב להיות אופטימי; לאף אחד אין כדור בדולח", באתר גלובס, 30 במאי 2013
* יורם גביזון, מחטף האופציות: ניר גלעד חושב שתגמול של 10 מיליון שקל הוא "אפסי", באתר TheMarker‏, 21 בפברואר 2013
* ניר צליק, ניר גלעד: "מי שלקח את הרכב של בטר פלייס מרוצה", באתר כלכליסט, 30 במאי 2013
* רון שטיינבלט, ‏ניר גלעד מציג: השקעות גרועות - ושכר עתק, באתר גלובס, 28 במאי 2013
* יורם גביזון, ניר גלעד - ניהול כושל, ביצועים ירודים, דיסקאונט עצום ומשכורת של 89 מיליון שקל, באתר TheMarker‏, 20 בדצמבר 2012
* שוקי שדה, חגי עמית, השכפ"ץ הכי יקר במשק: אגרסיבי, חסר עכבות ו"מתאבד בשביל הבוס שלו", באתר TheMarker‏, 11 במרץ 2016

הערות שוליים
------------

1. ↑  גלית יצחק-אוגנוב, יו"ר חדש בעמותת ידידים בסורוקה, באתר News1 מחלקה ראשונה‏, 19 בפברואר 2014
2. ↑  לעמותת ידידי סורוקה מונה יו"ר חדש, באתר המרכז הרפואי סורוקה, 19 בפברואר 2014
3. ↑  שוקי שדה, חגי עמית, השכפ"ץ הכי יקר במשק: אגרסיבי, חסר עכבות ו"מתאבד בשביל הבוס שלו", באתר TheMarker‏, 11 במרץ 2016  
שלומית לן, ‏ניר גלעד, באתר גלובס, 11 באפריל 2007
4. ↑  כנס הרצליה, דוברים בכנס 2003
5. ↑  ראו בערך שיטת השקשוקה
6. ↑  סמי פרץ, איך נהפך ניר גלעד לחזיר הבכיר בשוק ההון?, באתר TheMarker‏, 22 באוגוסט 2013
7. ↑  אתר כיל, חברי דירקטוריון
8. ↑  יורם גביזון, ניר גלעד עוזב את כיל של משפחת עופר - עם 85 מיליון שקל, באתר TheMarker‏, 5 במרץ 2016
9. ↑  מאי"ה, דיווח לבורסה
10. ↑  אתר החברה, פעילי העמותה
11. ↑  אתר המרכז הבינתחומי, נושאי תפקידים
12. ↑  אתר תוכנית עתידים, ועד מנהל